Pernille Vigsø Bagge (SF), 2008-04-02:
Jeg tror simpelt hen, jeg vil fortsætte, hvor vi slap.
Det må vi ikke få for regeringen og Dansk Folkeparti.
Vi har sådan set nærmest ikke engang måttet have lov til at sige, at Det Politisk-Økonomiske Udvalg var ligestillingsudvalget.
Vi har problemer med at få skrevet ind i forretningsordenen for Folketinget, at Det Politisk-Økonomiske Udvalg er udvalget for ligestilling.
Vi har ikke noget ligestillingsministerium her i Danmark - ikke engang det.
Vi har en afdeling.
Jeg synes, at det er et rigtig godt udtryk for, hvad det er, den her regering ønsker eller i hvert fald ikke ønsker på ligestillingsområdet.
Vi har også en minister - trods alt -
men ministeren laver ikke selvstændig lovgivning på ligestillingsområdet.
Jeg har tidligere stillet et spørgsmål om, hvor mange selvstændige lovforslag der er kommet fra ligestillingsministeren siden 2001, og svaret er, at der ikke er kommet et eneste selvstændigt lovforslag, som skulle fremme ligestillingen i Danmark.
Der er kommet rigtig mange kampagner, der er kommet rigtig, rigtig mange pjecer, og der er også, som en tidligere spørger var inde på, kommet rigtig, rigtig mange dialogmøder, men der er ikke kommet selvstændige lovgivningsinitiativer.
Der er faktisk kommet lovgivning, som hæmmer ligestillingen i Danmark.
Jeg taler om starthjælp, kontanthjælp og dagpengeforringelser, som faktisk primært rammer kvinderne i vores land.
Men ministeren har dog lavet en redegørelse, og det er den, vi debatterer i dag, og tak for det.
Jeg synes, at det er vildt mærkeligt, at den her redegørelse i så høj grad tager udgangspunkt i ikkeetnisk danske kvinder.
Jeg synes også, at det er mærkeligt, at man forestiller sig, at de her kvinder skal ligestilles i et ikkeligestillet samfund.
Det er dog en besynderlighed, at vi, når vi i forvejen ikke har lige muligheder for mænd og kvinder i det danske samfund, så falder over en bestemt gruppe.
Jeg synes, det ville være interessant, hvis det viste sig, at jyder var bagefter på ligestillingsområdet i forhold til københavnere eller sjællændere, om man så i næste redegørelse ville se en særlig indsats for jyske kvinder på ligestillingsområdet.
Jeg synes simpelt hen, det er utroligt, at ligestilling ikke betyder lige muligheder for mænd og kvinder i vores samfund, uanset om man hedder Fatima eller Gunnar.
For mig er det en gåde, at man anlægger den her vinkel, men jeg tror, det er en afværgemanøvre for at dække over de mange manglende lovgivningsinitiativer.
Jeg synes, at lige præcis det med den øremærkede barsel er et kæmpe problem, for jeg er sikker på, at hvis vi øremærkede en del af barslen til fædrene i vores samfund, ville vi komme rigtig langt på ligestillingsfronten.
Jeg synes også, at det er rigtig, rigtig betegnende for lige præcis den debat, at man, når mændene selv ønsker en øremærkning, så stadig væk vægrer sig ved at gennemføre den.
Vi oplever igen og igen, hvordan mænd bliver chikaneret og mobbet på deres arbejde og sågar - hører vi - bliver fyret fra deres arbejde, hvis de ønsker en lang barsel.
Alligevel har man fra regeringens side ikke mod til at lovgive på det her område.
Det er rigtig, rigtig ærgerligt, og jeg vil i den sammenhæng også sige, at vi fra SF's side vil tage initiativ til, at det her forslag bliver fremsat igen og igen, indtil det vinder gehør, eller indtil vi selv får så meget indflydelse, at vi kan indføre den her lovgivning om øremærkning af barsel til fædrene.
I redegørelsen står der, at der skal være bedre sammenhæng mellem arbejds- og familieliv.
Det er rigtig sjovt, for der har været nedsat en kommission med lige præcis det her fokus.
Jeg tror også, det er rigtig, rigtig vigtigt, at ligestillingen starter hjemme i familierne qua barselforslaget.
Men jeg kunne godt tænke mig at vide, hvordan ligestillingsministeren har tænkt sig at det her skal ske, for den kommission, som er blevet nedsat, nemlig Familiekommissionen, er jo kommet med en lang række forslag, som også kan fremme ligestillingen.
Det er jo sådan, at det, vi har fået ud af den her kommission, er en halv lukkedag, som jeg tror man har formået at nedbringe de kommunale daginstitutioners lukkedage med.
Altså, det er virkelig interessant at se, hvordan den her redegørelse har en masse fine tal og en masse fine formuleringer, men altså ingen konkrete politiske tiltag.
Jeg synes, at det, der står om det kønsopdelte arbejdsmarked, er meget, meget spændende.
Så det er et forslag, som SF vil arbejde videre med, i mangel på at ligestillingsministeren tager initiativet.
Jeg forstår simpelt hen ikke det, der står i redegørelsen om, at man gerne vil arbejde på følgende, og jeg citerer: »Regeringen vil i 2008 arbejde for, at også interesseorganisationer m.fl. indstiller flere kvinder til offentlige råd og nævn.«
Vi har jo i Danmark allerede en lovgivning om, at man skal indstille både mænd og kvinder, når der skal udnævnes til poster i råd og nævn.
Jeg har selv haft en sag i Nordjylland med det regionale vækstforum, hvor man med vilje undlod at indstille en kvinde.
Der har jeg spurgt ligestillingsministeren, hvad hun ønskede at gøre i den her sag, og ligestillingsministeren har svaret, at hun intet vil gøre.
Det er meget, meget mystisk, men det kan være, at vi på et eller andet tidspunkt kan få en forklaring på det.
Så synes jeg også, det er sjovt, at da vi havde den der Strukturkommission i forbindelse med hele kommunalreformen for nogle år siden, sad der 12 mennesker i den, og 1 af dem var en kvinde.
Hvad angår kvindehandelsafsnittet i redegørelsen, synes jeg, det er meget, meget interessant, at der står, at man gerne vil begrænse efterspørgslen.
De initiativer, der er blevet taget fra regeringens side på hele menneskehandelsområdet og prostitutionsområdet for at begrænse efterspørgslen, har bestået i plakater, kampagner og nogle telefonlinjer.
De har tilsyneladende ikke haft nogen effekt, eftersom der er lige så mange prostituerede og lige så stor efterspørgsel, som der var, før man iværksatte kampagnerne.
Lad os nu sige, at der er 200 handlede kvinder i Danmark.
Jeg tror, at det tal er meget lavt sat, men lad os sige, at der er 200 handlede kvinder i Danmark.
Lad os sige, at de hver har fem kunder om dagen, og det tror jeg ærlig talt også er relativt lavt sat.
Det svarer til, at der 1.000 gange om dagen finder et forhold sted, hvor en handlet kvinde bliver solgt til sex.
Det er i forvejen ulovligt at købe sig til sex med en handlet kvinde, men jeg mener ikke, jeg har hørt, at der på noget som helst tidspunkt er blevet rejst sigtelse mod kunder, i forbindelse med at de har købt sig til sex med en handlet kvinde.
Der synes jeg, det kunne være meget, meget interessant, hvis vi kunne få nogle ordentlige redskaber til at kunne begrænse den efterspørgsel.
Det er nok kendt for de fleste, at SF går ind for en generel kriminalisering af køb af sex, og det vil vi også blive ved med at kæmpe for.
Min taletid er ved at være opbrugt, men jeg vil om den her redegørelse sige, at jeg synes, at den er et oplæg til small talk ved cafébordene i de danske byer, for praktisk politik har den i hvert fald intet med at gøre.